Uchtepa tumanini ijtimoiy-iqtisodiy rivojlantirish boʻyicha kompleks dastur ishlab chiqiladi

10.05.2019
Prezident Shavkat Mirziyoyev Uchtepa tumani rahbarlari, mahallalar raislari, ziyolilar, mutasaddilar bilan uchrashuv oʻtkazdi.
Davlatimiz rahbari tumanda sanoat ishlab chiqarishi Toshkent shahri koʻrsatkichidan 2 barobar kamligi, boshqa sohalar ham eng past darajada ekanini koʻrsatib oʻtdi. Tadbirkorlikni rivojlantirish, ish oʻrinlarini koʻpaytirish, ichki yoʻllar va kommunal tarmoqlarni ta’mirlash va yoshlar masalasi boʻyicha koʻp ishlar qilinishi kerakligini qayd etdi.
Shu maqsadlar uchun 61 ta loyihadan iborat dastur shakllantirilgani, ular hali yana koʻpaytirilishini ta’kidladi.
- Uchtepa tumanini har tomonlama rivojlantirish boʻyicha alohida qaror qabul qilinadi. Unga nisbatan aniq takliflaringizni aytsangiz, bu hujjat amaliy, foydali boʻladi, - dedi Shavkat Mirziyoyev.
Uchrashuv erkin, ochiq muloqot tarzida oʻtdi. Odamlar oʻz fikr-mulohazalarini bildirdi. Prezidentimiz takliflarni tegishli rejalarga kiritish, yaqin vaqtlarda amalga oshirish boʻyicha mutasaddilarga topshiriqlar berdi.